Návrh na začatie stavby „Rekonštrukcia objektu Stáleho zastúpenia pri Európskej únii Brusel – Avenue de Cortenbergh 79-81, Brusel“
A. Východiská 

Úspešné zvládnutie predsedníctva SR v Rade Európskej únie pre potreby odborného a administratívneho zabezpečenia predpokladá okrem dobrej odbornej prípravy a personálneho vybavenia aj existenciu adekvátne vybavených pracovísk priamo v Bruseli. Pre účely predsedníctva SR v Rade EÚ je prenajatá nová budova na ulici Cortenbergh 107, ktorá plne pokryje potreby Stáleho zastúpenia SR a ďalších inštitúcií zabezpečujúcich predsedníctvo SR v Rade EÚ. Zámerom na začatie rekonštrukcie budovy na Cortenbergh 79 je využiť obdobie, počas ktorého SZ EÚ Brusel sídli v prenajatej budove.  

Predkladaný návrh na začatie rekonštrukcie objektu vychádza z viacerých spracovaných štúdií, posudkov a analýz ktoré boli vykonané v rokoch 2013 – 2015. Výsledok všetkých spracovaných analýz je jednotný a vo všeobecnosti uvádza, že ďalšie užívanie nehnuteľnosti je nevyhnutne podmienené komplexnou rekonštrukciou objektu. Uvedené potvrdzuje aj povolenie mesta Brusel v oblasti životného prostredia,                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                  ktorého platnosť uplynula k 11. 2. 2013. 

V predkladanom návrhu je uvažované s presťahovaním ZÚ Brusel vrátane konzulárneho oddelenia do zrekonštruovanej budovy SZ EÚ Brusel a následným predajom nehnuteľnosti ZÚ Brusel sídliacom adrese Avenue Molière 195. 

Rekonštrukcia budovy SZ EÚ Brusel bude financovaná z prostriedkov štátneho rozpočtu vo výške 6 200 000 EUR s DPH, ktoré boli pridelené MZVaEZ SR rozpočtovým opatrením č. 63 zo dňa 1. 12. 2015.
 
B. Popis objektu 

Adresa: Belgické kráľovstvo, Brusel, Avenue de Cortenbergh 79-81


Poloha: nehnuteľnosť sa nachádza v mestskej časti v radovej zástavbe, v ktorej sídli 

viacero diplomatických misií, úradných budov a miestnych organizácií   


Kancelárska plocha: 1207,1 m2  



Celková úžitková plocha: 4239,74 m2


Objekt bol MZVaEZ SR zakúpený v roku: 1999 



Riešený objekt určený na rekonštrukciu, ktorý bol postavený v roku 1973, má deväť nadzemných a dve podzemné podlažia. Nosnú konštrukciu tvorí železobetónové monolitické jadro a nosné prefabrikované obvodové plasticky tvarované panely so vsadenými pevnými oknami. Jednotlivé kancelárie majú montované priečky siahajúce len po podhľad, a preto sú akusticky nevyhovujúce.  
B.1  Obalové konštrukcie 




Fasáda je zložená z prvkov z architektonického betónu s tepelnou izoláciou, ktorá je súčasťou parapetov. Okná pozostávajú z rámu z hliníka, anodizovaného a satinovaného s dvojitým sklom. Úroveň izolácie fasády z roku 1973 nie je v žiadnom prípade porovnateľná s úrovňou izolácie nedávno alebo novo postavených budov, budova je nedostatočne izolovaná, čo je charakteristické pre stavby zo 70-tych rokov. 


Na základe technického auditu je možné uviesť, že obalová konštrukcia budovy niekoľkonásobne nespĺňa hodnoty nariadených teplo-technických parametrov.  

B.2  Technické zariadenie 


Technické zariadenie budovy nezodpovedá terajším požiadavkám na budovy, 
nakoľko sú nainštalované pôvodné zariadenia zo 70–tych rokov, ktoré nespĺňajú 
požiadavky na ochranu životného prostredia a úsporu energií. Navyše väčšina 
technologických zariadení je zastaraných a sú v nevyhovujúcom technickom stave aj 
z pohľadu miestnych noriem, zaberajú množstvo priestoru, ktorý je možné využiť 
oveľa efektívnejšie náhradou za modernejšie a najmä objemovo menšie zariadenia. 


Vykurovanie:




V objekte sa nachádzajú dva plynové atmosférické kotly, pričom jeden z nich je odstavený a nepoužiteľný. Kotly sú v nevyhovujúcom stave, sú technologicky zastarané, poškodené a majú vysokú spotrebu plynu, navyše regulácia kotlovej techniky je absolútne nedostatočná. Kotly pracujú aj v letnom období, čo výrazne zvyšuje výdavky na prevádzku budovy. Výmena kotlov a technológie vykurovania vyžaduje úplné zosúladenie vykurovacieho systému s nariadením platným v regióne Brusel – hlavné mesto. 


Rozvody teplej vody:




Potrubia rozvodov teplej vody sú skorodované, na mnohých miestach vznikajú úniky vody. Izolácie potrubí už v súčasnosti nezodpovedajú požiadavkám miestnej legislatívy.


Chladiace zariadenie:




Produkciu chladenia zabezpečuje chladiaca jednotka, ktorá funguje na chladiaci plyn R22. Tento typ plynu je zakázaný od 1. januára 2015, čo upravuje nariadenie Európskeho parlamentu a rady (ES) č. 1005/2009 zo 16. Septembra 2009 o látkach, ktoré poškodzujú ozónovú vrstvu v platnom znení. Zakázaný plyn musí byť odstránený zo zariadenia a zničený oprávnenou organizáciou, ktorá o tom vydá potvrdenie. Samotná jednotka je vo výrazne zlom stave a je nutná jej komplexná výmena, ako aj v prípade chladiacej veže, ktorá zabezpečuje tepelnú výmenu nevyhnutnú pre chod chladiacej jednotky. 


Klimatizácia:



Regulácia klimatizácie v budove je zastaraná, regulačné moduly fungujú nespoľahlivo, architektúra systému nie je energeticky racionálna, pričom väčšina systémov spolu nekomunikuje. Koncové jednotky klimatizácie sú nevyhovujúce, majú vysokú spotrebu energie, pretože ich prevádzka vyžaduje vysoký prietok čistého vzduchu.


Protipožiarna ochrana:




V oblasti požiarnej ochrany budova nespĺňa viacero povinností vyplývajúcich z právnych predpisov, ktoré boli vydané po roku 1973, teda po ukončení výstavby budovy. Z nedostatkov je možné uviesť chýbajúce protipožiarne klapky, nehorľavé povrchové materiály, dvere s automatickým zatváraním a iné. Požiarne zariadenia na detekciu požiaru a prvky aktívnej a pasívnej protipožiarnej ochrany takisto nezodpovedajú belgickej legislatíve.


Elektrická energia:



Hlavný panel nízkeho napätia je zastaraný a nezodpovedá požiadavkám platnej legislatívy. Zosúladenie zariadenia je v tomto stave takmer nemožné. Vo všeobecnosti je možné konštatovať, že všetky panely určené na ovládanie zariadení HVAC nie sú v súlade s právnymi predpismi o elektrických zariadeniach platnými v Belgicku.


Rozvody vody a kanalizácie:



V objekte sú nainštalované pôvodné rozvody vody a kanalizácie. Napriek tomu, že voda nebola z užívateľského pohľadu závadná, rozvody vody nespĺňajú hygienické požiadavky. Dôvodom je pôvodný (nevhodný) materiál rozvodov, korózia, chýbajúca izolácia potrubí, netesnosť spojov a iné nedostatky. Stav rozvodov je natoľko nevyhovujúci, že nie je možná čiastková obnova, ale je nutná kompletná výmena vodovodného a kanalizačného systému. Výroba teplej úžitkovej vody nezodpovedá bezpečnostným požiadavkám a zdravotným kritériám – chýba zariadenie na ochranu pred baktériou Legionella. 
C. 
Predpokladaný rozsah rekonštrukcie objektu 



Mesto Brusel prijalo v januári 2015 nové nariadenie týkajúce sa izolácie budov, ktoré určuje aby nové stavby alebo zrekonštruované ako takmer nové stavby (renovácia > 75% obalovej konštrukcie budovy) boli pasívnymi budovami. To vyžaduje inštaláciu efektívnych izolácií, energeticky výkonných vyplní, veľmi dobrú vzduchotesnosť a taktiež celkovú koncepciu obalovej konštrukcie a technológií. Pri návrhu je uvažované s ponechaním len nosnej konštrukcie (podlahy, betónové stĺpy, nosné obvodové a vnútorné múry). Zvyšok bude zrenovovaný s cieľom vytvoriť pasívnu budovu. Aby súčasný objekt určený na rekonštrukciu spĺňal požiadavky miestnej legislatívy, ako aj požiadavky SZ EÚ Brusel je nevyhnutné vykonať nasledovné úpravy:

· kompletnú renováciu obalovej konštrukcie budovy - izolácia fasády, strechy, suterénu;
· výmenu okenných a dverných výplní;
· kompletnú výmenu technologických zariadení a systémov vykurovania, chladenia, klimatizácie, rozvodov vody a kanalizácie v zmysle miestnej legislatívy za modernejšie s čiastočným využitím obnoviteľných zdrojov energie;
· kompletnú výmenu elektrických zariadení, rozvodov a osvetlenia;
· kompletné riešenie požiarnej ochrany budovy;
· výmenu výťahov;
· vnútorné dispozičné úpravy v zmysle požiadaviek na jednotlivé pracoviská; 
· vybudovanie konzulárneho oddelenia v zmysle Schengenských pravidiel;



Navrhovaná renovácia objektu má okrem vytvorenia vhodných pracovných podmienok vplyv aj na úsporu energií, čo sa môže odzrkadliť na znížení prevádzkových výdavkov budovy o cca 35 000 EUR/rok.                 
D. Navrhované umiestnenie pracovísk v objekte

Pri návrhu pracovísk v zrekonštruovanom objekte sa okrem umiestnenia SZ EÚ Brusel uvažuje s presťahovaním ZÚ Brusel vrátane konzulárneho oddelenia. Koncepcia štruktúry a počtu jednotlivých pracovísk  vychádza z počtu 100-110 zamestnancov. Dispozičné riešenie jednotlivých poschodí bude aktualizované počas projektových prác vzhľadom na technické možnosti a bezpečnosť objektu.
- 2. podzemné podlažie – garáž, pivnice, sklad tovaru na reprezentatívne účely, miestnosť pre technológie, úpravňa vody, meranie spotreby energií, plocha podlažia 620,20 m2 
- 1. podzemné podlažie - vjazd do garáže, garáž, transformačná stanica, skladové hospodárstvo, odpadové hospodárstvo, alt. technológia vzduchotechniky, kotolňa, plocha podlažia 719,0 m2
+ 1. nadzemné podlažie - konzulárne oddelenie ZÚ Brusel so samostatným vchodom, vstupná hala, strážna služba, bezpečnostné zložky, reprezentačná kuchyňa s jedálňou, reprezentačné priestory - inštalácia mobilných priečok, vyššia variabilita priestoru, alternatíva zväčšenia priestoru o priestor záhrady - vytvorenie tzv. zimnej záhrady, plocha podlažia je 620,20 m2  
+ 2. nadzemné podlažie - 50% plochy podlažia je určených pre konzulárne oddelenie a ZÚ Brusel vrátane zasadacích priestorov, kancelárie veľvyslanca ZÚ Brusel a ostatných pracovníkov ZÚ, plocha podlažia je 339,70 m2  
+ 3. -7. nadzemné podlažie - kancelárske priestory, zasadacie priestory, kancelárie veľvyslancov SZ EÚ Brusel vrátane sekretariátov, serverovňa, priestory NBÚ, šifrové pracovisko - optimalizácia priestorov vzhľadom na zvýšený počet zamestnancov, plocha podlaží je 300 - 320,0 m2  
+ 8. nadzemné podlažie - zrušenie kuriérnych bytov, vytvorenie kancelárskych priestorov, plocha podlažia je 292,85 m2
+ 9. nadzemné podlažie - zmena pôvodnej dispozície, vytvorenie bytu s rozlohou cca 80 m2 a 2 kuriérnych bytov s rozlohou cca 20 m2, kancelárske priestory, plocha podlažia je 237,0 m2
Strecha - umiestnenie zostávajúcej technológie, vzduchotechniky, čerpadiel, obnoviteľných zdrojov energie.
E. Časový harmonogram 

1. Začatie rekonštrukcie stavby.









Termín: január 2017
2. Ukončenie rekonštrukcie stavby.








Termín: február 2018

Začatie a ukončenie rekonštrukcie bude priebežne aktualizované v nadväznosti na priebeh jednotlivých súťaží vyhlásených v zmysle zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov. 

Predpokladaný termín trvania rekonštrukcie stavby môže byť ovplyvnený dĺžkou a priebehom konaní vedúcich k vydaniu povolení v mieste realizácie a výskytom nepredvídateľných technických problémov pri realizácii stavby.
F. 
Finančné zabezpečenie

Rekonštrukcia budovy SZ EÚ Brusel bude financovaná z prostriedkov štátneho rozpočtu vo výške 6 200 000 EUR s DPH, ktoré boli pridelené MZVaEZ SR rozpočtovým opatrením č. 63 zo dňa 1. 12. 2015. Uvedeným rozpočtovým opatrením bolo pre kapitolu MZVaEZ SR povolené prekročenie limitu výdavkov  schváleného zákonom č. 385/2014 Z. z. o štátnom rozpočte na rok 2015. 

V zmysle § 8 zákona č.523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov bol účel použitia uvedených finančných prostriedkov zmenený na ich použitie v roku 2016.

